Akademický senát STU

10. 04. 2017

**Návrh**

**dodatku číslo 2**

**k vnútornému predpisu STU číslo 8/2013**

**Štipendijný poriadok**

**Slovenskej technickej univerzity v Bratislave**

Predkladá: **prof.** **Ing. Robert Redhammer, PhD.**

rektor

Vypracoval: **doc. Ing. Štefan Stanko, PhD**

prorektor

**Mgr. Marianna Michelková**

ÚVaSŠ

Zdôvodnenie: V súlade s článkom 13 bod 7 vnútorného predpisu STU číslo 8/2013 zo dňa 29.10.2013 Štipendijný poriadok Slovenskej technickej univerzity v Bratislave v znení dodatku č. 1 zo dňa 24.02.2015. Materiál bol prerokovaný na porade prorektora a prodekanov pre vzdelávanie dňa 20.3.2017, na zasadnutí Vedenia STU dňa 22.3.2017 a na zasadnutí Kolégia rektora STU dňa 5.4.2017. (Zmeny sú podrobnejšie zdôvodnené v dôvodovej správe.)

Návrh uznesenia: Akademický senát STU schválil návrh vnútorného predpisu STU, ktorým je „Dodatok číslo 2 k vnútornému predpisu STU číslo 8/2013 Štipendijný poriadok Slovenskej technickej univerzity v Bratislave“.

1. bez pripomienok
2. s pripomienkami

**Dôvodová správa**

Predkladaný návrh Dodatku č. 2 k vnútornému predpisu STU číslo 8/2013 zo dňa 29.10.2013 Štipendijný poriadok STU (ďalej tiež „dodatok č. 2“) je koncipovaný v súlade s článkom 13 bod 7 vnútorného predpisu STU číslo 8/2013 zo dňa 29. 10. 2013 Štipendijný poriadok STU (ďalej len „Štipendijný poriadok STU“) pričom upravuje platné znenie Štipendijného poriadku STU nasledovne:

* Formálne opravy - odstránenie zrejmých chýb v písaní.
* Článok 1: zosúladenie Štipendijného poriadku STU so zákonom 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (**zákon o e-Governmente**) v znení neskorších predpisov upravujúcim elektronickú úradnú komunikáciu.
* Článok 3: umožnenie fakultám priznávať motivačné štipendiá odborové diferencovane podľa študijných programov, študijných odborov, stupňov štúdia, prípadne rokov štúdia.
* Článok 4: zavedenie ďalších skutočností rozhodujúcich pre posúdenie nároku na priznanie motivačných štipendií odborových **v prípade študentov v prvom roku štúdia** **bakalárskych študijných programov,** pri ktorých je zo zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) povinnosť zohľadňovať študijné výsledky z posledného roku štúdia na strednej škole. Ďalšími skutočnosťami môžu byť napríklad výsledky externej maturity z vybraných predmetov, výsledky SCIO testov, zavedenie mínusových bodov u študentov, ktorí sú opakovane prijatí a zapísaní do prvého roku štúdia po neúspešnom skončení štúdia na príslušnej fakulte v predchádzajúcich akad. rokoch.

**V prípade študentov v ďalšom roku štúdia inžinierskych, magisterských alebo doktorandských študijných programov**, ktorí po zmene študijného programu v rámci STU sú znovu v prvom roku štúdia, pre posúdenie nároku na priznanie motivačných štipendií odborových umožnenie zohľadňovať štúdium pôvodného študijného programu pred prestupom.

* Článok 8: v rámci opatrení na zatraktívnenie štúdia na STU (zvýšenie počtu študentov) zavedenie nového typu štipendia z vlastných zdrojov STU **„mimoriadne štipendium na podporu štúdia na STU“** (napr. ubytovacie štipendium). V Českej republike priamo zákon o vysokých školách umožňuje vysokým školám priznávať z prostriedkov štátneho rozpočtu štipendium na podporu štúdia v Českej republike. Vysoké školy v rámci uvedeného poskytujú študentom ubytovacie štipendiá.
* Článok 11: Fakulty a Ústav manažmentu v zmysle § 92 ods. 20 zákona **tvoria fakultné štipendijné fondy a osobitný štipendijný fond najmenej z 20 % príjmov zo školného** za prekročenie štandardnej dĺžky štúdia a súbežné štúdium (školné za externé štúdium a štúdium v cudzom jazyku sa nezohľadňuje pri tvorbe štipendijného fondu). Štipendijný fond rektora je tvorený **odvodom 10 % z fakultných štipendijných fondov a osobitného štipendijného fondu**, čo predstavuje **2 %** z príjmov zo školného za prekročenie štandardnej dĺžky štúdia a súbežné štúdium. Dodatok č. 2 upravuje výšku odvodu do štipendijného fondu rektora na 15 %, čo predstavuje **navýšenie o 1 %**, to znamená štipendijný fond rektora by sa tvoril  
  **3-omi % z príjmov zo školného za prekročenie štandardnej dĺžky štúdia a súbežné štúdium.**

Zo štipendijného fondu rektora sú priznávané štipendiá študentom STU na základe návrhov predložených dekanmi fakúlt, resp. inými akad. funkcionármi STU (napr. predseda Akademického senátu STU, rada športu STU). Z vlastných zdrojov štipendijného fondu rektora sú poskytované štipendiá absolventom STU, ktorým rektor udelil ocenenie „Cena rektora STU“; študentom, ktorým rektor udelil ocenenie „Študent roka“, mimoriadne štipendiá za významnú činnosť konanú v prospech STU, napr. činnosť v Akademickom senáte STU, reprezentácia STU na veľtrhoch pomaturitného vzdelávania (Gaudeamus v Nitre a v Brne, Akadémia&Vapac, Pro Educo a iné.). Z finančných prostriedkov odvádzaných fakultami a ÚM do štipendijného fondu rektora nie je možné pokryť všetky štipendiá, ktoré sú zo strany fakúlt navrhované. Z uvedeného dôvodu je každý rok štipendijný fond rektora dopĺňaný z rezervného fondu.

Prehľad príjmov a čerpania štipendijného fondu rektora za posledné tri akad. roky je uvedený v nasledujúcej tabuľke.

Tabuľka: ***Prehľad čerpania štipendijného fondu rektora z vlastných zdrojov STU v predchádzajúcich akad. rokoch***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | | **2013/2014** | | **2014/2015** | | **2015/2016** | |
| **Príjem do štipendijného fondu rektora z fakúlt a ÚM**  **z príjmov zo školného** | | | **22 033,33 €** | | **17 864,54 €** | | **23 391,76 €** | |
| Prevedené z rezervného fondu | | | 3 488,00 € | | 33 000,00 € | | 500,00 € | |
| Celková výška štipendijného fondu rektora z vlastných zdrojov STU | | | 25 521,33 € | | 50 864,54 € | | 23 891,76 € | |
| **Výdaj - celková výška poskytnutých štipendií z vlastných zdrojov** | | | **-25 863,00 €** | | **-32 946,90 €** | | **-26 985,00 €** | |
| Rozdiel príjem - výdaj | | | -341,67 € | | 17 917,64 € | | -3 093,24 € | |
| **Poskytnuté štipendiá** | | | **počet študentov** | **Celková suma vyplatených štipendií v €** | **počet študentov** | **Celková suma vyplatených štipendií v €** | **počet študentov** | **Celková suma vyplatených štipendií v €** |
| **mimoriadne štipendiá z vlastných zdrojov** | **štipendium oceneným**  **"Cena rektora"** | I. stupeň | - | - | 13 | 4 550 | 13 | 3 900 |
| II. stupeň | 27 | 13 770 | 28 | 14 700 | 26 | 10 400 |
| III. stupeň | 5 | 3 400 | 11 | 7 700 | 14 | 7 000 |
| **štipendium oceneným "Študent roka"** | * za významnú činnosť konanú v prospech STU, * za humánny čin roka | 14 | 2 113 | 3 | 1 050 | 3 | 1 095 |
| **ďalšie mimoriadne štipendiá**   * za významnú činnosť konanú v prospech STU - činnosť v AS STU * na podporu vrcholových športovcov | | 6 | 4 080 | 17 | 1 947 | 13 | 1 590 |
| * účasť na veľtrhoch Akadémia&Vapac,   Gaudeamus v Nitre a v Brne, Pro Educo Košice | | 22 | 2 500 | 15 | 3 000 | 14 | 3 000 |
| **Spolu štipendiá z vlastných zdrojov STU** | | **74** | **25 863** | **87** | **32 947** | **83** | **26 985** |

* Po schválení Dodatku číslo 2 k vnútornému predpisu STU číslo 8/2013 Štipendijný poriadok Slovenskej technickej univerzity v Bratislave je rektor splnomocnený vydať v súlade s čl. 13 bod 8 Štipendijného poriadku STU úplné znenie Štipendijného poriadku STU v znení dodatku č. 1 a dodatku č. 2, ktorého návrh tvorí prílohu tohto materiálu.

Vnútorný predpis

Číslo: xx/2017

**Dodatok číslo 2**

**k vnútornému predpisu STU číslo 8/2013**

Štipendijný poriadok

Slovenskej technickej univerzity v Bratislave

Dátum: xx. 04. 2017

**Slovenská technická univerzita v Bratislave, Vazovova 5, Bratislava**

V Bratislave xx. 04. 2017

Číslo: xx/2017

Akademický senát Slovenskej technickej univerzity v Bratislave (ďalej tiež „STU“) v súlade s § 9 ods. 1 písm. b) v spojení s § 15 ods. 1 písm. i) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) a v súlade s článkom 13 bod 7 vnútorného predpisu Slovenskej technickej univerzity v Bratislave číslo 8/2013 zo dňa 29. 10. 2013 „Štipendijný poriadok Slovenskej technickej univerzity v Bratislave“ schválil na svojom zasadnutí dňa 10. apríla 2017 nasledovný vnútorný predpis STU:

**Dodatok číslo 2**

**k vnútornému predpisu STU číslo 8/2013 zo dňa 29. 10. 2013**

**ŠTIPENDIJNÝ PORIADOK**

**Slovenskej technickej univerzity v Bratislave**

**Článok 1**

1. V článku 1 bod 5 za slovo „inak“ sa vkladá čiarka.
2. V článku 1 bod 6 na konci piatej vety bodka sa nahrádza bodkočiarkou a za ňu sa dopĺňajú slová:

„tým nie sú dotknuté ustanovenia zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov upravujúce elektronickú úradnú komunikáciu.“.

1. V článku 1 bod 7 na konci za slová „Študijný poriadok STU“ sa dopĺňajú slová „v platnom znení“.
2. V článku 3 bod 3 za prvú vetu sa vkladá druhá a tretia veta, ktoré znejú:

„Počet študentov a výška daného štipendia v relatívnej miere (percentách) k základnej výške podľa bodu 5 tohto článku môže byť diferencovaná podľa stupňa vysokoškolského vzdelávania, podľa študijných odborov, podľa študijných programov, prípadne podľa roku štúdia, aj s cieľom zvýšenia motivácie študentov k štúdiu jednotlivých študijných programov. Podrobnosti si upravia fakulty vo svojich štipendijných poriadkoch.“.

1. V článku 3 bod 4 druhá veta za slová „k základnej výške“ sa dopĺňajú slová „podľa bodu 6 tohto článku“.
2. V článku 4 bod 2 slová „ktoré nezahŕňajú výsledky z maturitnej skúšky“ sa nahrádzajú slovami „pričom fakulta si stanoví vo svojom štipendijnom poriadku ďalšie skutočnosti rozhodujúce pre posúdenie nároku na priznanie motivačného štipendia odborového“.
3. V článku 4 bod 3 za prvú vetu sa vkladá druhá a tretia veta, ktoré znejú:

„Ustanovenie prvej vety tohto bodu sa nepoužije v prípade študenta inžinierskeho, magisterského alebo doktorandského študijného programu v prvom roku štúdia po zmene študijného programu v rámci STU, ak bol študent na pôvodnom študijnom programe zapísaný v ďalšom roku štúdia. Na účel priznania motivačného štipendia odborového študentovi podľa druhej vety tohto bodu sa zohľadňuje štúdium pôvodného študijného programu, pričom sa postupuje podľa bodu 4 tohto článku, v prípade študenta doktorandského študijného programu podľa bodu 7 tohto článku.“.

1. V článku 4 bod 10 slovo „jednorázovo“ sa nahrádza slovom „jednorazovo“.
2. V článku 5 bod 9 slovo „jednorázovo“ sa nahrádza slovom „jednorazovo“.
3. V článku 8 bod 1 slovo „jednorázovo“ sa nahrádza slovom „jednorazovo“.
4. V článku 8 bod 2 za písmeno e) sa vkladá nové písmeno f), ktoré znie:

„f) mimoriadne štipendium na podporu štúdia na STU,“.

Doterajšie písmená f) a g) sa označujú ako písmená g) a h).

1. V článku 8 bod 2 písmeno h) znie:

„h) ďalšie mimoriadne štipendiá, ktoré nie sú v rozpore s  bodom 1 tohto článku,“.

1. V článku 11 bod 7 slovo „10 %“ sa nahrádza slovom „15 %“.
2. V článku 13 bod 4 druhá veta za slová „v zmysle“ sa vkladajú slová „čl. 3 bod 3;“ a za slová „čl. 3 bod 4,“ sa vkladajú slová „čl. 4 bod. 2;“.

**Článok 2**

1. Dodatok číslo 2 k vnútornému predpisu STU číslo 8/2013 zo dňa 29. 10. 2013 Štipendijný poriadok Slovenskej technickej univerzity v Bratislave bol schválený Akademickým senátom STU dňa 10. apríla 2017.
2. Dodatok číslo 2 k vnútornému predpisu STU číslo 8/2013 zo dňa 29. 10. 2013 Štipendijný poriadok Slovenskej technickej univerzity v Bratislave nadobúda platnosť dňom jeho schválenia Akademickým senátom STU a účinnosť nadobudne 1. mája 2017.

prof. Ing. Ján Híveš, PhD. prof. Ing. Robert Redhammer, PhD.

predseda Akademického senátu STU rektor